**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**Г-Н ВЛАДИСЛАВ ГОРАНОВ**

**МИНИСТЪР НА ФИНАНСИТЕ**

**В Ъ П Р О С**

От Кристиан Вигенин, народен представител от 1-ви Благоевградски МИР

На основание чл. 90, ал. 1 от Конституцията на Република България и чл. 92, ал. 1 от Правилника за организацията и дейността на Народното събрание отправям въпрос

**ОТНОСНО:** Финансиране от Европейския фонд за стратегически инвестиции на подадени от България проекти.

**УВАЖАЕМИ ГОСПОДИН МИНИСТЪР,**

В края на миналата година Европейската комисия представи Инвестиционен план за Европа за следващите три години на обща стойност 315 милиарда евро. Предстои приемането от Европейския парламент и Съвета на Регламент за Европейския фонд за стратегически инвестиции. Във връзка с изпълнението на инвестиционния план Европейската комисия инициира създаването на специална работна група, включваща представители на Комисията, Европейската инвестиционна банка и държавите членки, която разгледа постъпилите предложения от правителствата за инвестиционни проекти на обща стойност над 1,3 трилиона евро. Предложенията от българска страна бяха общо 18 на стойност 3,5 милиарда евро.

В окончателния доклад за дейността на работната група са включени редица проекти на стойност над 500 милиарда евро за периода 2015 – 2017 г., които да илюстрират примери за подходящи инвестиции в отделните приоритетни области. За съжаление в този списък присъства само един проект, който засяга България и това е изграждането на енергийна интерконекторна връзка между Марица Изток 1 и Неа Санта в Република Гърция на обща стойност 48 милиона евро, от които 38 милиона биха могли да бъдат осигурени от инвестиционния план през тази и следващите две години. Представители на Република България в специалната работна група са г-жа Младенка Кръстева – втори секретар в Постоянното представителство на Република България към Европейския съюз и г-н Атанас Кацарчев – бивш заместник-министър на финансите в правителството на Симеон Сакскобурготски, а понастоящем председател на Надзорния съвет на Българската банка за развитие.

Във връзка с гореизложеното, моля да получа Вашите отговори на следните въпроси:

1. По какъв ред и от кого са определени участниците от страна на българското правителство в специалната работна група за инвестициите в ЕС?
2. Определени ли са конкретни задачи и приоритети на страната, които те е следвало да отстояват в работната група, представен ли е доклад за дейността им в нея и ако да - какви заключения и препоръки съдържа?
3. Какъв е размерът на финансирането, което правителството очаква да бъде получено от бъдещия Европейски фонд за стратегически инвестиции и за кои проекти? Изграждането на енергийна интерконекторна връзка между България и Гърция ли ще бъде единственият проект, който може да получи финансиране?

*Моля отговорът да бъде в писмен вид.*

**Кристиан Вигенин**